На рад
Алекса Шантић 

На рад, нек' нас слога води!
Кога српска мајка роди,
    Нек' не жали труда свог!
Та здраве су наше груди,
У њима се пламен буди
    Челиком нас створи Бог!

Презиримо л'јеност, пак'о,
Поскочимо хитро, лако,
    Сложно, браћо, сви на рад!
Са радом се мети стиже
И новој се слави диже
    Чврст и сталан јаки град!

Сјетимо се прошлог доба.
Сјетимо се да у гроба
    Многа стара срећа спи!...
Са одважним вољним радом,
С поуздањем, вјером, надом
    Можемо је дићи ми!

На рад, нек' нас слога води!
Кога српска мајка роди,
    Нек' не жали труда свог!
Та здраве су наше груди,
У њима се пламен буди
    Челиком нас створи Бог!
У Мостару, 20 октобра 1888.
Шантићеве песме 1888.